GENGEŞEYÊN LI SER ZAGONA BINGEHÎN A TIRKAN

Piştî hilbijartinên 31ê Adarê, ku AKPê tê de têkçûneke berniçav dît, bi destpêkirina gengeşeyên li ser guhertina zagona bingehîn a tirkan, AKP dixwaze bîna xwe vede. Bêguman guhertina zagona bingehîn wê ji gelan re nûbûnekê neyîne, ji ber ku di 22 salên şiyandariya AKPê de zagona bingehîn 12 caran hat guhertin. Ji 177 xalên zagona bingehîn a tirkan 134 xal hatine guhertin, lê hîn jî qala guhertinê dikin. Çima? Ji ber ku, yek: Ev zagona bingehîn ti carî nebûye dadwer. Du: Ev zagona bingehîn ti carî wek hatiye nivîsîn nehatiye pêkanîn. Zagon li aliyekî dimîne pêkanîn li aliyekî din.

Li Tirkiyê gava dibe qala sazûman û rejîmê dibêjin: Tirkiye welatekî demokratîk, layîk, civakî û hiqûqî ye. Qaşo ev yek di zagona bingehîn de cî digire. Lê li Tirkiyê êdî ker û kor û lal jî dizanin ku ne demokrasî heye, ne layiqî heye, ne civakîbûn û ne jî hiqûq heye. Çawa?

Tirkiye welatekî ne demokrat e, ji ber ku: di destpêkê de mafên bingehîn ên gelê Kurd û piştre mafên hemû gelên din ên hebûn hatin binpêkirin. Hebûna gelan hat înkarkirin. Tirkbûnek û tirkîtiyek sixte, çêkar, pîne bi pîne dan pêşberî gelan û ji gelan xwestin eslê xwe înkar bikin û bibin tirk. Li şûna demokrasiyê faşîzm sed salan hat pêkanîn – kîjan partî desthilat be qet ferq nake, ji roja damezirandina Komara Tirkiyê heta îro ji bo hemû gelan faşîzm şiyandar e, ne demokrasî.

Komara Tirkiyê ti carî layîk nebûye, ji ber ku: Ol herdem wek çekeke desthilatdariyê di bin xizmeta faşîzmê de li hember gelan hat bikaranîn. Layîkî dibêje, divê ol û dewlet ji hev werin cudakirin, lê li Tirkiyê ol di bin xizmeta desthilatiya dewletê de ye. Gel bi olan tirsandin, çewisandin û kirin bindest û kole. Bi riya terîqatan jî bê hiş û bêmejî.

Komara Tirkiyê ne civakî yan sosyal e, ji ber ku: di van sed salên komarê de li holê civak nehiştin, tev ji hev parçe parçe kirin. Beşên civakê li hember beşên din dan bikaranîn, çek dan dest beşekê û şandin ser beşeke din. Mînaka herî berbiçav saziya cerdewanên gundan û sazkirina Hizbilkontra ya niha di bin baskên Tayip beg de kirine partiyek e. Dîsa di bin navê partiyên sazûmana Tirkiyê de hin beş kirin CHPyî, hin kirin AKP, hin kirin MHP û bera hev dan. Ji damezirandina komarê ve vê nakokiyê bi zanebûn dixin nav gel, da ku gel ji hev parçe parçe bibe. Dîsa di warê aborî û siyasî de jî gel û civak kirin hezar parçe. Hin kes pir dewlemend kirin, hin kes nikarin nanê ziwa bibînin. Hin kes terorîst îlan kirin, hin kes welatparêz û bi hev dan kuştin.

Komara Tirkiyê ne dewleteke hiqûqî ye, ji ber ku: mînaka herî berbiçav saziya Dayikên Şemiyê ye. Hin dayik ev zêdeyî sih salan e, lêpirsîna hestiyên zarokên xwe dikin. Gel dev jê ber de sax an miriyê xwe bixwaze, li gora wan, li hestiyê wan dipirse, lê dewleta kujêr wê yekê jî nade. Li dadgehan ji xwe ne hiqûq ne dad tine ye. Tu bi zimanê xwe nikarî xwe biparêzî, li dibistanan jî zimanê te qedexe ye, ji xwe tu, hebûna te hatiye înkarkirin, ji vê mezintir bêhiqûqî çi ye?

Li welatekî çi tinebe, pesnê xwe bi wê didin, niha dixwazin zagona bingehîn dîsa biguherin. Çima? AKP û serokê wê Tayîp beg di van hilbijartinan de bi ser neket. Gelo dibe, ku di zagona bingehîn de qulek hebe, ji ber wê bi ser neketibe? Wê demê divê wê qulê jî bigire, ku hêzeke din, bi taybetî Kurd di wir re nekevin hundir û ji xwe re cî peyde nekin.

Derdekî din ê Komara Tirkiyê yan gelên Tirkiyê feqîrî, belengazî û rezîliya ji ber şer bi serê wan de tê ye. Li kolanan kazekaza mirovan e, dibêjin, em birçî ne, mûçeyê me têrî me nake, her roj zem dibe, bihabûn heye, pereyê trik bêqiymet bûye û her wiha…

Lê kes nabêje rojê bi milyonan dolar pere radizînin warê şerê li hember kurdan. Tu dev jê berde zarokên wan tên li Kurdistanê dimirin, her roj ji qirika wan bi milyonan dolar tê birîn, lê newêrin qalê bikin. Dewleta Tirk her rojê bi dehan balefir, firokeyên bi çek û bêmirov radike dişîne ser kurdan, bi hezaran çeteyên Artêşa Sûriya çete-OSO, DAIŞ û gelek hêzên din bi xwedî dike, çekên wan, xwarin û vexwarina wan, mûçeyên wan tev ji bêrîka gelên Tirkiyê derdikeve, lê kes qala vê nake. Bi tonan bombe bi ser erdnîgariya Kurdistanê û gelê kurd de tên barandin, ma ev tev ne pere ne û ne ji bêrîka civaka Tirkiyê derdikeve?

Di rewşeke wisa zelal de, dibêjin emê bi CHPê re werin ba hev û li ser guhertina Zagona Bingehîn a Tirkiyê gengeşe bikin. 134 caran ev zagon hat pînekirin, lê dîsa jî çirvirî ye. Wê demê bi guhertinê guhertin çênabe. Tê zagonê ji binî ve biguherî, ji ber ku; bingehê vê zagona heyî li ser bêdadî, bêmafî, bêazadî, bêdemokratî û mafxwariyê hatiye danîn. Ev zagon li ser înkara kurdan û gelên din hatiye nivîsîn, wê çawa karibe çareseriyê bîne?

**Zagoneke mafên herî bingehîn ên kurdan û gelên din nepejirîne hezar pîneyên din jî lêkeve ewê her zivarî be û her roj di ciyekî re bifetiqe.** **Çawa ku bi vê zagonê xwestin tirkîtiyeke sixte saz bikin, divê bi zagoneke nû vê tirkitiya sixte bişînin ser sergoyê dîrokê û li şûnê bexçeyekî gelan biçînin, da ku bibin mirov û xwe ji hovitî û faşîzmê hinekî be jî dûr bigirin.**

Hesen Huseyîn Denîz